

**Р Е П У Б Л И К А Б Ъ Л Г А Р И Я**

**ОБЛАСТEН УПРАВИТЕЛ НА ОБЛАСТ ВЕЛИКО ТЪРНОВО**



**З А П О В Е Д**

**№ ОА04-9403**

**Велико Търново, 19.12.2017 г.**

На основание чл. 32, ал. 1 и ал. 2, чл. 31, ал. 1, т. 5 от Закона за администрацията, чл. 45, ал. 11 от Закона за местно самоуправление и местната администрация, във връзка с чл. 145 и следващите от Административнопроцесуалния кодекс и чл. 29а, Закона за местно самоуправление и местната администрация

**ОСПОРВАМ:**

**Решение № 437** по Протокол № 31 от проведеното на 30.10.2017 г. заседание на

Общински съвет – Златарица, върнато за ново обсъждане със Заповед № ОА04 -

8590/16.11.2017 г., на Областен управител на област Велико Търново, което е преразгледано от Общински съвет – Златарица на редовно заседание проведено на 30.11.2017 г., в следствие на което е прието Решение № 458 със следния диспозитив: „Не отменя Решение № 437 по Протокол № 31 от 30.10.2017 г., на Общински съвет Златарица“

***Мотиви:***

Протокол № 31 е получен в Областна администрация – Велико Търново с писмо, входящ № ОА04-8445/10.11.2017 г., което обуславя срока за произнасяне на Областен управител по чл.32, ал.2, пр.1-во от Закона за администрацията, във връзка с чл. 45, ал. 4 и ал.6 от ЗМСМА до 17.11.2017 година, включително.

С моя Заповед № ОА04-8590/16.11.2017 г., Решение № 437/30.10.2017 г., на Общински съвет – Златарица е върнато за ново обсъждане. На 16.11.2017 г. заповедта е връчена на председателя на Общински съвет – Златарица и кмета на Община Златарица по факс.

Решение № 437/30.10.2017 г., е върнато за ново обсъждане, т.к. Общински съвет – Златарица няма материалноправна компетентност да приема решения, с който да регулира сключването, съдържанието и изпълнението на договори за услуги, възложител по които е друг правен субект – общината.

С приемането на Решение № 437/30.10.2017 г., Общински съвет – Златарица е излязъл извън нормативно установената си компетентност и игнорирайки правните норми е иззел правомощията на кмета на общината.

Правомощията на кмета, като представляващ общината в качеството му на възложител, не могат да се преуреждат от общинския съвет, тъй като закона не допуска тази възможност, поради което Решение № 437/30.10.2017 г. не отговаря на изискванията на чл. 59, ал. 2, т. 4, АПК, тъй като липсват фактически и правни основания за издаването му.

На 30.11.2017 г., е проведено редовно заседание, на Общински съвет – Златарица, на което е прието Решение № 458, с което общинския съвет не отменя Решение № 437/30.10.2017 година.

*5000 Велико Търново, пл. “Център” № 2, п.к. 443, тел. и факс 062/600 464, 839, http://www.vt. government.bg*

Разпоредбата на чл. 45, ал. 9 от ЗМСМА изчерпателно регламентира три възможности за действие от страна на Общинският съвет, а именно - да отмени, да измени или да приеме повторно върнатия за ново обсъждане акт

Формираният от Общински съвет – Златарица диспозитив на Решение № 458 „Не отменя Решение № 437/30.10.2017 г. по Протокол № 31 от 30.10.2017 г. Общински съдет – Златарица“ не съответства на нито една от изброените хипотези, поради което общинския съвет е приел решение извън норматино уредените хипотези на чл. 45, ал. 9 от ЗМСМА.

Чрез приемането на Решение № 458/30.11.2017 г., Общински съвет – Златарица формално потвърждава върнатото за ново обсъждане Решение № 437/30.10.2017 г., тъй като след изтичане на законоустановените срокове по чл. 45 от ЗМСМА, то ще породи свойте правни последици.

По своя характер решенията по чл. 45, ал. 9 от ЗМСМА, са неотделими от първоначално приетото и върнато за ново обсъждане решение на общинския съвет, поради което те нямат самостоятелно битие.

Следователно на контрол за законосъобразност пред съда, съгласно разпоредбата на чл. 45, ал. 11 от ЗМСМА подлежи повторно приетото решение – т.е. първото решение на общинския съвет, повторно гласувано от общинския съвет.

Предвид гореизложеното, считам, че Решение № 437/30.10.2017 г. на Общински съвет – Златарица е незаконосъобразно, прието в противоречие с разпоредбите на Закона за местното самоуправление и местната администрация и Административнопроцесуалния кодекс, поради което следва да бъде оспорено по реда на чл. 45, ал. 11 от ЗМСМА пред Административен съд – Велико Търново.

Настоящата заповед да се връчи на Председателя на Общински съвет Златарица и Кмета на Община Златарица.

**ПРОФ. Д-Р ЛЮБОМИРА ПОПОВА /П/**

*Областен управител на област Велико Търново*

*5000 Велико Търново, пл. “Център” № 2, п.к. 443, тел. и факс 062/600 464, 839, http://www.vt. government.bg*